I. Segons s'indica al preàmbul del Projecte de decret, es tracta d'aclarir el règim jurídic que s'ha aplicar a les activitats que regula el Decret 64/1995, de 7 de març, pel qual s'estableixen mesures de prevenció d'incendis forestals, concretament, procedint a la modificació l'apartat segon de l'article 17.
Per situar degudament l'abast de la disposició que es projecta cal tenir en compte, d'entrada, que l'article 15 del Decret, durant el període comprès entre el 15 de març i el 15 d'octubre, es prohibeix en els àmbits territorials que s'hi indica les hipòtesis següents: encendre foc per a qualsevol tipus d'activitat; llençar objectes encesos; abocar escombraries i restes que puguin ser causa de l'inici d'un foc; llençar artefactes que continguin foc i utilitzar bufadors o similars obres realitzades en vies de comunicació que travessin terrenys forestals.
La prohibició és modulada, però, per l'article 16, que permet que el Departament d'Agricultura, Ramaderia i Pesca pugui autoritzar aquestes activitats si les comunica al Departament de Governació i Administracions Públiques.
Finalment, l'actual article 17, en l'apartat 1, declara zones d'alt risc d'incendi, durant el període comprès entre el 15 de juny i el 15 de setembre, tots dos inclosos, les situades en els termes municipals que figuren en l'annex de la disposició i, en l'apartat 2, estableix que, "durant aquest període i en aquestes zones, excepte autorització expressa i excepcional del director general del Medi Natural, no s'autoritzaran treballs que generin restes vegetals i quedaran en suspens les autoritzacions que preveu l'article 16".
La nova redacció proposada canviaria el text final d'aquest apartat 2, en el sentit que "no es podran realitzar les activitats relacionades en l'article 15 i no s'autoritzaran treballs que generin restes vegetals", amb la qual cosa, a part de la inversió en l'ordre de presentació de les dues actuacions perilloses -les de l'article 15 i les que generin restes vegetals-, la modificació afecta només a la referència que ara es fa a les autoritzacions per dur a terme les primeres, és a dir, les activitats prohibides a l'article 15, que es substitueix per una referència directa a aquestes activitats.
Resta per veure, però, quin pot ser l'abast real de la norma.
Aquest aspecte s'examinarà en el fonament jurídic V.
És evident que la competència de la Generalitat per publicar aquesta modificació és la mateixa que tingué per publicar el Decret 64/1995, del qual és objecte i, abans, la llei que li dóna suport, és a dir, la Llei 6/1988, de 30 de març, forestal de Catalunya.
Per tant, es tracta de la competència de desplegament legislatiu i execució que té en matèria de protecció del medi ambient, segons l'article 10.1.6 de l'Estatut, per bé que en el marc de la legislació bàsica de l'Estat, que no hauria de suposar cap obstacle per a la modificació.
L'expedient entrà en aquesta Comissió el dia 20 de maig de 2005.
D'acord amb la disposició transitòria tercera de la Llei 5/2005, de 2 de maig, de la Comissió Jurídica Assessora, doncs, es regeix per la normativa anterior i, per tant, l'exigència d'aquest dictamen resulta del caràcter de disposició general que té el Projecte de decret, raó per la qual entra en el règim de dictamen preceptiu previst en l'article 3.1.b) del Decret legislatiu 1/1991, de 25 de març, que contenia el Text refós de les lleis reguladores de la Comissió Jurídica Assessora.
Val a dir, però, que aquest mateix règim s'estableix ara en l'article 8.2.b), d'aquesta Llei 5/2005.
L'expedient s'inicia amb una memòria succinta, a la qual ja s'ha fet referència, de menys de mitja pàgina, l'apartat 3 de la qual vol fer els efectes de l'informe econòmic cost-benefici en negar la generació de despesa.
Figura també en l'expedient la taula de vigències i disposicions afectades, i cita només el Decret 64/1995.
Per tant, no fa referència a la citada Llei 6/1988, que és, en definitiva el text habilitant, com resulta de la referència expressa que s'hi fa, al final del preàmbul, en el Decret que ara es vol modificar.
També hi figura l'informe de l'Institut Català de la Dona sobre l'anomenat impacte de gènere i tota la documentació exigida per l'article 63.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Tal com resulta de l'antecedent 3, ha tingut lloc un tràmit d'audiència ampli, si bé no s'ha obert el d'informació pública, amb la formulació d'algunes observacions del Departament d'Agricultura, Ramaderia i Pesca, que, tal com s'indica en l'antecedent 5, han estat objecte del comentari corresponent.
L'expedient es tanca amb l'informe jurídic preceptiu, signat per la responsable d'Assessorament Normatiu i l'advocat de la Generalitat.
V. Ja s'ha indicat en el fonament jurídic I que, segons el preàmbul del Projecte de decret, es tracta d'aclarir el règim jurídic que s'ha aplicar a les activitats que regula el Decret 64/1995.
I la justificació de la nova redacció es vol establir en la memòria que s'adjunta al Projecte de decret, en indicar que "per atorgar seguretat jurídica de manera que no hi hagi cap dubte a l'hora (de) concedir sol·licitud d'autoritzacions per fer les activitats de l'article 15 del Decret 64/1995 [...] es requereix una modificació [...] a l'objecte d'eliminar els efectes de la suspensió sobre les autoritzacions que preveu l'article 16, disposada a l'article 17.2".
Deixant de banda que d'allò que tracta aquest últim precepte no és de concedir sol·licituds d'autorització, sinó autoritzacions, el text no resulta aclaridor, especialment en la referència a l'eliminació dels efectes de la suspensió sobre les autoritzacions, que no s'entén fàcilment ni en el text vigent ni tampoc en el text que ara es proposa.
Però, al marge d'això, el fet central és que no s'acaba de veure l'abast real de la modificació proposada.
És a dir, com ja s'ha indicat en aquell fonament jurídic, la modificació abasta només les autoritzacions previstes ara en l'article 16 -concedides pel director general del Medi Ambient- per dur a terme excepcionalment les activitats que prohibeix l'article 15.
En aquest sentit, el text actual afirma que, entre el 15 de juny i el 15 de setembre, "quedaran en suspens les autoritzacions que preveu l'article 15", mentre que el que es proposa diria que, entre les esmentades dates, "no es podran realitzar les activitats relacionades en l'article 15".
No s'encerta a veure la diferència dels resultats, perquè, si les autoritzacions de l'article 16 -concedides per realitzar les activitats prohibides per l'article 15- queden en suspens entre aquelles dues dates, és evident que ja ara mateix no es podran dur a terme les activitats esmentades en l'article 15.
Hom podria pensar que es tracta de prohibir la concessió d'autoritzacions durant aquest període.
Però, si fos així, d'una banda, caldria completar la redacció actual -de manera que preveiés la suspensió de les autoritzacions ja concedides i la prohibició de donar autoritzacions durant el període- i, de l'altra, resulta que amb el règim actual, si es concedien, les autoritzacions ja restarien automàticament en suspens.
Altrament, es tractaria de donar més èmfasi a allò que ja diu el text actual.
Al marge d'això, res no cal objectar a la immediata entrada en vigor de la modificació, prevista en la disposició final, atesa la finalitat perseguida.
Es pot trametre al Govern el Projecte de decret que modifica el Decret 64/1995, de 7 de març, pel qual s'estableixen mesures de prevenció d'incendis forestals, tenint presents les consideracions que es fan en el fonament jurídic V.